CELEX: 62020TN0606
Language: et
Date: 2020-09-30 00:00:00
Title: Kohtuasi T-606/20: 30. septembril 2020 esitatud hagi – Austrian Power Grid jt versus ACER

30.11.2020   
            
            
               ET
            
            
               Euroopa Liidu Teataja
            
            
               C 414/41
            
         
      30. septembril 2020 esitatud hagi – Austrian Power Grid jt versus ACER
      (Kohtuasi T-606/20)
      (2020/C 414/63)
      Kohtumenetluse keel: inglise
      
         Pooled
      
      
         Hagejad: Austrian Power Grid AG (Viin, Austria) ja seitse teist hagejat (esindajad: advokaadid M. Levitt, B. Byrne ja D. Jubrail,)
      
         Kostja: Energeetikasektorit Reguleerivate Asutuste Koostööamet (ACER)
      
         Nõuded
      
      Hageja palub Üldkohtul:
      
                  —
               
               
                  tühistada vaidlustatud otsus hagejaid puudutavas osas;
               
            
                  —
               
               
                  tühistada ACERi 24. jaanuari 2020. aasta otsuse nr 02/2020 artikkel 1 ja sageduse taastamise reservidest automaatse käivitamise teel saadava tasakaalustamisenergia vahetamise Euroopa keskkonna rakendamisraamistiku artikli 3 lõige 3, artikli 3 lõike 4 punkt b, artikli 4 lõige 6, artikkel 6, artikli 11 lõike 1 punkt c ja artikkel 12;
               
            
                  —
               
               
                  mõista kohtukulud välja ACERilt.
               
            
         Väited ja peamised argumendid
      
      Esitatud hagis paluvad hagejad tühistada ACERi apellatsiooninõukogu 16. juuli 2020. aasta otsuse asjas A-001-2020 (konsolideeritud), millega jäeti rahuldamata kaebus ACERi 24. jaanuari 2020. aasta otsuse nr 02/2020 peale sageduse taastamise reservidest automaatse käivitamise teel saadava tasakaalustamisenergia vahetamise Euroopa keskkonna rakendamisraamistiku kohta, ja niivõrd kuivõrd see on oluline, ACERi otsuse nr 02/2020 ja selle otsuse I lisa.
      Hagi põhjenduseks esitavad hagejad kolm väidet.
      
                  1.
               
               
                  Esiteks väidetakse, et vaidlustatud otsuses on rikutud õigusnormi, sest kostja apellatsiooninõukogu tuvastas, et kostjal on pädevus täiendada ja muuta rakendusakti (elektrisüsteemi tasakaalustamise eeskiri (1)) sätteid, kui ta teeb otsuse, mis erineb riikide reguleerivate asutuste ühisest seisukohast ja rikub pädevuse andmise põhimõtet ja ACERi määrust.
               
            
                  2.
               
               
                  Teiseks väidetakse, et vaidlustatud otsuses on rikutud õigusnormi, sest kostja apellatsiooninõukogu ei järginud õigesti sageduse taastamise reservidest automaatse käivitamise teel saadava tasakaalustamisenergia vahetamise Euroopa keskkonna loomise ja kohaldamisega seotud nõudeid ja kiitis heaks ACERi poolt rakendusakti (elektrisüsteemi tasakaalustamise eeskiri) tehtud muudatused.
               
            
                  3.
               
               
                  Kolmandaks väidetakse, et vaidlustatud otsuses rikutakse hea halduse põhimõtet, kaitseõigusi ja põhjendamiskohustust ning kostja apellatsiooninõukogu ei ole täitnud enda õiguslikke kohustusi apellatsiooninõukoguna.
               
            
         (1)  Komisjoni 23. novembri 2017. aasta määrus (EL) 2017/2195, millega kehtestatakse elektrisüsteemi tasakaalustamise eeskiri (ELT 2017, L 312, lk 6).